লোকসভা নির্বাচন নিয়ে জাতিসংঘ কর্মকর্তার মন্তব্যে ক্ষুব্ধ ভারত
আসন্ন লোকসভা নির্বাচন নিয়ে জাতিসংঘের মানবাধিকার বিষয়ক হাইকমিশনার ভলকার তুর্কের মন্তব্যে তীব্র অসন্তোষ প্রকাশ করেছে ভারত। নির্বাচনি আবহের মধ্যে ভারতীয় নাগরিকদের অধিকারের ওপর ‘ক্রমবর্ধমান বিধিনিষেধ’, মানবাধিকার কর্মী ও সাংবাদিকদের নিশানা করা এবং সংখ্যালঘুদের, বিশেষত মুসলমানদের বিরুদ্ধে ‘বৈষম্যমূলক’ আচরণের বিষয়ে উদ্বেগ প্রকাশ করেছিলেন মি. তুর্ক।
এর বিরোধিতা করে ভারতের পক্ষ থেকে বলা হয়েছে, তার মন্তব্য 'অনাবশ্যক' এবং তা বিশ্বের বৃহত্তম গণতন্ত্রের বাস্তব চিত্রকে প্রতিফলিত করে না।
ভারতের বিবৃতিতে আরও জানানো হয়েছে অনেক দেশ ভারতের নির্বাচনি অভিজ্ঞতা থেকে শিখতে চায় এবং অনুসরণও করতে চায়।
জেনেভায় মানবাধিকার কাউন্সিলের ৫৫তম অধিবেশন চলাকালীন বিশ্বব্যাপী আপডেটের পরিপ্রেক্ষিতে ভারত বিবৃতি জারি করে এই কথাগুলি জানিয়েছে।
এই অধিবেশনে, জাতিসংঘের মানবাধিকার বিষয়ক হাইকমিশনার ভলকার তুর্ক বিশ্বের বিভিন্ন অংশে যুদ্ধ প্রতিরোধ, শান্তি স্থাপনের চেষ্টা এবং সমাজের বিকাশের জন্য 'উন্মুক্ত পরিবেশের' প্রয়োজনীয়তা সম্পর্কে তার বক্তব্য পেশের সময় মন্তব্যটি করেছিলেন।
নির্বাচন ঘিরে নাগরিকদের জন্য ‘উন্মুক্ত পরিবেশ বা মঞ্চ’ থাকাটা আরও বেশি গুরুত্বপূর্ণ হয়ে ওঠে, সে বিষয়ের ওপর জোর দিয়েছিলেন জাতিসংঘের মানবাধিকার বিষয়ক হাইকমিশনার।
জাতিসংঘের মানবাধিকার বিষয়ক প্রধান কর্মকর্তা ভলকার তুর্ক তার বিবৃতিতে রাশিয়া, ইরান, সেনেগাল, ঘানা, বাংলাদেশ, পাকিস্তানসহ অনেক দেশের নির্বাচন নিয়ে কথা বলেন।
তার কথায়, “৯৬ কোটি ভোটার নিয়ে ভারতের আসন্ন নির্বাচন অনন্য। এই দেশের ধর্মনিরপেক্ষতা, গণতান্ত্রিক ঐতিহ্য এবং এর মহান বৈচিত্র্য প্রশংসনীয়। তবে কিছু উদ্বেগ রয়েছে।
মি. তুর্ক নাগরিক অধিকারের ওপর ‘ক্রমবর্ধমান বিধিনিষেধ’ আরোপ সম্পর্কে উদ্বেগ প্রকাশ করেছেন। এর পাশাপাশি উদ্বেগ জানিয়েছেন মানবাধিকার কর্মী, সাংবাদিক এবং সমালোচকদের ‘নিশানা’ করার বিষয়ে, এবং সংখ্যালঘুদের, বিশেষত মুসলমানদের বিরুদ্ধে  ‘ঘৃণাযুক্ত মন্তব্য ও বৈষম্যমূলক আচরণ’ সম্পর্কেও।
নির্বাচনের আগে সকলের ‘অর্থবহ’ অংশগ্রহণের জন্য উন্মুক্ত পরিবেশ থাকা অত্যন্ত জরুরি, এই বিষয়টি বিশেষভাবে উল্লেখ করেছেন তিনি।
তবে একই সঙ্গে, মি. তুর্ক নির্বাচনি বন্ড নিয়ে সুপ্রিম কোর্টের সাম্প্রতিক রায়কে স্বাগত জানান।
প্রসঙ্গত, গত মাসে ভারতের সুপ্রিম কোর্টের পাঁচ বিচারপতির বেঞ্চ নির্বাচনি বন্ডকে ‘অসাংবিধানিক’ বলে খারিজ করে দেয়। নির্বাচনি বন্ড বিক্রির জন্য একমাত্র অনুমোদিত ব্যাঙ্ক স্টেট ব্যাঙ্ক অফ ইন্ডিয়াকে ভারতের শীর্ষ আদালত নির্দেশ দিয়েছে ১২ই এপ্রিল ২০১৯ সাল থেকে কেনা সমস্ত নির্বাচনি বন্ডের তথ্য যেন নির্বাচন কমিশনকে দেওয়া হয়।
মি. তুর্ক বলেন, “এ বছর ৬০টিরও বেশি দেশে নির্বাচন অনুষ্ঠিত হবে এবং সেই দৃষ্টিকোণ থেকে ২০২৪ সাল একটি মহান নির্বাচনি বছর।”
২০২৪ সালের বিশেষ গুরুত্বও রয়েছে বলেও উল্লেখ করেছেন মি. তুর্ক।
ওই অধিবেশনে ভারতের পক্ষ থেকে বক্তব্য পেশ করার সময় জাতিসংঘে ভারতের স্থায়ী প্রতিনিধি অরিন্দম বাগচী মি. তুর্কের মন্তব্যকে ‘অনাবশ্যক’ বলে অভিহিত করে জানিয়েছেন যে তার (মি. তুর্কের) বক্তব্য বিশ্বের বৃহত্তম গণতন্ত্রের বাস্তব ছবির প্রতিফলন নয়।
মি. বাগচী  বলেন, “যে কোনো গণতন্ত্রে তর্ক-বিতর্ক হওয়াটাই স্বাভাবিক। উল্লেখযোগ্য পদে থাকা কর্মকর্তারা যে তাদের সিদ্ধান্তগুলোকে কোনো প্রোপাগান্ডা দ্বারা প্রভাবিত হতে দেবেন না, সেটাও কিন্তু গুরুত্বপূর্ণ। বহুত্ববাদ, বৈচিত্র্য, অন্তর্ভুক্তি আমাদের গণতন্ত্রের মূল নীতির অংশ এবং সাংবিধানিক মূল্যবোধের মধ্যেও তা নিহিত রয়েছে।”
“এর জন্য শক্তিশালী বিচার বিভাগের পাশাপাশি স্বাধীন প্রতিষ্ঠানও রয়েছে যা সকলের অধিকার রক্ষা করে। এই মূল্যবোধগুলির প্রতি এ দেশের মনোভাব সেই চিন্তাধারা থেকে আসে যেটা বলছে সমগ্র পৃথিবীই যে একটা পরিবার।”
মি. বাগচী জানিয়েছেন, ভারত কিন্ত কোভিড -১৯ মহামারির সময় মিত্র দেশগুলির প্রতি তার প্রতিশ্রুতি পালন করেছে।  বিপদের সময় ভারত সর্বদা সহায়তা করতে প্রস্তুত।।
বক্তব্য পেশ করার সময় তিনি বলেন, “আজ যখন বিশ্ব সংঘাত ও যুদ্ধে জর্জরিত, ভারত ক্রমাগত আলাপ-আলোচনা ও কূটনীতির মাধ্যমে সমাধান খুঁজে বের করার ওপর জোর দিচ্ছে।”
“আমাদের এ বিষয়ে কোনো সন্দেহ নেই যে ভারতের জনগণ এমন একটি সরকার নির্বাচন করতে স্বাধীনভাবে তাদের ভোট প্রয়োগ করবে যে সরকার তাদের (ভারতীয়দের) আশা আকাঙ্ক্ষার কথা বলবে। অতীতেও এমনটাই হয়ে এসেছে।”
বাংলাদেশ এবং পাকিস্তানসহ ভারতের প্রতিবেশী দেশগুলিতে সদ্য অনুষ্ঠিত নির্বাচনের বিষয়টিও উত্থাপন করেছেন মি. তুর্ক।
পাকিস্তানে গত মাসে অনুষ্ঠিত নির্বাচনের কথা বলতে গিয়ে বিপুল সংখ্যক ভোটারের অংশগ্রহণের বিষয়টিকে স্বাগত জানিয়েছেন তিনি। বলেছেন, সদ্য অনুষ্ঠিত নির্বাচন প্রমাণ করে পাকিস্তানের জনগণ গণতন্ত্রে হস্তক্ষেপের অবসান চান।
মি. তুর্ক বলেন, “আমরা পাকিস্তানের নতুন সরকারকে বিরোধী প্রার্থী, সাংবাদিক, সংখ্যালঘু সম্প্রদায়ের সদস্য এবং অন্যদের নির্বিচারে আটক বন্ধ করার আহ্বান জানাচ্ছি। কয়েক সপ্তাহ ধরে তাদের সম্পর্কে তথ্য না পাওয়ার মতো ঘটনাও বন্ধ হওয়া উচিত।”
একই সঙ্গে তিনি বাংলাদেশে বিরোধী দলের হাজার হাজার প্রার্থী ও নেতাকর্মীদের গ্রেফতারের ঘটনায় উদ্বেগ প্রকাশ করেন।
তুর্ক বলেন, “আমি যে কোনো ধরনের রাজনৈতিক সহিংসতার নিন্দা করি এবং সমস্ত মামলা দ্রুত পর্যালোচনার আহ্বান জানাই।”


আসন্ন লোকসভা নির্বাচন নিয়ে জাতিসংঘের মানবাধিকার বিষয়ক হাইকমিশনার ভলকার তুর্কের মন্তব্যে তীব্র অসন্তোষ প্রকাশ করেছে ভারত। নির্বাচনি আবহের মধ্যে ভারতীয় নাগরিকদের অধিকারের ওপর ‘ক্রমবর্ধমান বিধিনিষেধ’, মানবাধিকার কর্মী ও সাংবাদিকদের নিশানা করা এবং সংখ্যালঘুদের, বিশেষত মুসলমানদের বিরুদ্ধে ‘বৈষম্যমূলক’ আচরণের বিষয়ে উদ্বেগ প্রকাশ করেছিলেন মি. তুর্ক।